На основу члана 41. став 10. Пословника Владе („Службени гласник РС“, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), Министарствo државне управе и локалне самоуправе, oбјављује:

**И З В Е Ш Т А Ј**

**О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗБОРУ ПРЕДСЕДНИКА РЕПУБЛИКЕ**

 Одбор за правни систем и државне органе, на предлог Министарства државне управе и локалне самоуправе, донео је Закључак 05 Број: 011-10776/2021 од 23. новембра 2021. године, којим је одобрено спровођење јавне расправе о Нацрту закона о избору председника Републике и утврђен Програм јавне расправе.

 Јавна расправа о Нацрту закона о председнику Републике спроведена је у периоду од 24. новембра до 13. децембра 2021. године.

 Програм јавне расправе о Нацрту закона о председнику Републике (у даљем тексту: Нацрт закона), са прилозима утврђеним Пословником Владе, објављен је на веб презентацији Министарства државне управе и локалне самоуправе (у даљем тексту: Министарство), са позивом свим заинтересованим странама да у току трајања јавне расправе доставе своје предлоге, сугестије, иницијативе и коментаре на Нацрт закона, на адресу за пријем електронске поште: drzavnа.upravа@mduls.gov.rs, као и на адресу седишта Министарства, Бирчанинова 6, Београд.

 Позив за учешће у јавној расправи односио се на државне органе, организације цивилног друштва, стручну јавност и заинтересоване појединце.

 Министарство је током јавне расправе примило укупно пет коментара.

 Након завршене јавне расправе узете су у разматрање све примедбе и сугестије предложене у достављеним коментарима.

 У циљу постизања неопходне прегледности, Министарство се у систематици израде Извештаја о спроведеној јавној расправи о Нацрту закона определило да јавност упозна са изнетим примедбама начелног и општег карактера, о којима ће се потом одредити приликом изјашњавања о појединачним примедбама и предлозима у вези са конкретним члановима у Нацрту закона. Министарство је настојало да се детаљно изјасни о свакој појединачној примедби, да истакне да ли прихвата поједине предлоге, а нарочито да изнесе одлучне разлоге када није сагласно и не прихавата конкретан предлог заинтересованог лица - учесника јавне расправе.

**Анализа резултата јавне расправе/ Коментари општег карактера**

 Министарство користи прилику да истакне да су сва заинтересована лица која су учествовала у јавној расправи, својим конкструктивним примедбама и предлозима, значајно допринела унапређењу законског текста и предложених решења.

 Поједина заинтересована лица су у погледу предложених решења у Нацрту закона истакла да се, с обзиром на кратак рок у којем се закон доноси, имајући у виду обим измена, не оставља довољно времена да се сви учесници, а првенствено органи за спровођење избора адекватно припреме и обуче.

 Поједина заинтересована лица су у току јавне расправе изнела и одређене ставове општег карактера у прилог тексту Нацрта закона, у смислу да је Нацрт закона начелно добар и без значајнијих недостатака који би утицали на квалитет изборног процеса.

**Конкретне примедбе, предлози и сугестије**

 У члану 2. Нацрта закона прописано је да право да бира председника Републике и да буде биран за председника Републике има пунолетни држављанин Републике Србије над којим није продужено родитељско право, односно који није потпуно лишен пословне способности. Лице делимично лишено пословне способности може да бира председника Републике и да буде бирано за председника Републике ако суд решењем о делимичном лишењу пословне способности није утврдио да је неспособно да врши изборно право.

 Учесници јавне расправе истичу да решење из члана 2. Нацрта закона није у складу са препорукама Комитета за права особа са инвалидитетом, али узима у обзир важеће одредбе Устава Србије и ранију праксу Европског суда за људска права.

 Министарство није сагласно са изнетом примедбом. Није познато које су то препоруке Комитета за права особа са инвалидитетом са којима нису у складу одредбе члана 2. Нацрта закона. Међутим, министарство пре свега указује да постоји контрадикторност између ове примедбе и даље изнетих навода из којих произилази, да су одредбе члана 2. Нацрта закона у складу са Уставом и Европском конвенцијом за заштиту људских права и основних слобода.

 У члану 13. Нацрта закона између осталог је прописано да се приликом подношења предлога кандидата Републичкој изборној комисији, обавезно доставља и писмена сагласност кандидата да прихвата кандидатуру за председника Републике на обрасцу који прописује Републичка изборна комисија, који садржи његово име, презиме, ЈМБГ, занимање, место и адресу пребивалишта.

 Поједини учесници јавне расправе истакли су да се Нацртом закона мора прописати и подношење лекарског уверења о физичком и психичком здрављу кандидата.

 Министарство није сагласно са овим предлогом указујући да је чланом 2. Нацрта закона прописано да право да бира председника Републике и да буде биран за председника Републике има пунолетни држављанин Републике Србије над којим није продужено родитељско право, односно који није потпуно лишен пословне способности. Лице делимично лишено пословне способности може да бира председника Републике и да буде бирано за председника Републике ако суд решењем о делимичном лишењу пословне способности није утврдио да је неспособно да врши изборно право. Министарство указује на образложење Нацрта закона, који у вези са одредбама члана 2. наводи следеће: „На тај начин, делимично лишење пословне способности, само по себи, не доводи до губитка изборног права. Таквим предложеним решењем уклањају се сва ограничења бирачког права по основу интелектуалних тешкоћа и психосоцијалних инвалидитета и српско законодавство усклађује са циљевима Конвенције УН о правима особа са инвалидитетом“.

 У члану 16. став 4. Нацрта закона прописано је да се редослед кандидата на листи кандидата за избор председника Републике утврђује према редоследу којим су проглашене њихове кандидатуре, а кандидатуре се проглашавају по редоследу којим су предлози кандидата испунили услове за проглашење.

 Учесници јавне расправе су у току јавне расправе предложили да се задржи решење из постојећег закона (члан 14. став 3) који прописује да се редни број кандидата на листи утврђује жребом, у присуству представника предлагача кандидата. Учесници јавне расправе су истакли да предложена одредба у члану 16. став 4. Нацрта закона увећава неравноправност изборних учесника и да се даје предност оним кандидатима који на располагању имају више ресурса. Нејасно је због чега се одустаје од постојећег законског решења. Истиче се да постојећа законска одредба омогућава једнак временски период за изборну кампању, укључујући и припрему рекламних материјала са редним бројем на листи кандидата за избор председника Републике.

 Министарство налази да је правичније решење које је предложено у Нацрту закона према којем се редослед кандидата на листи кандидата за избор председника Републике одређује према редоследу проглашења кандидатура. Не стоје наводи да се на овај начин уводи неравноправност изборних учесника, да се даје предност оним кандидатима који на располагању имају више ресурса, нити да се предложеном одредбом онемогућава једнак временски период за изборну кампању. У члану 9. Нацрта закона између осталог је прописано да се одлука о расписивању избора доноси 90 дана пре истека мандата председника Републике, као и да од дана расписивања избора до дана гласања не може протећи мање од 30 ни више од 60 дана. Према томе, сви правно могући предлачи кандидата, у смислу члана 11. Нацрта закона, имају довољно времена да се организују, као и да се кадровски и финансијски оспособе, да Републичкој изборној комисији, у смислу одредаба члана 13. Нацрта закона, поднесу уредан предлог кандидата.

 У члану 34. став 1. Нацрта закона прописано је да прве изборе за председника Републике који буду расписани након ступања на снагу овог закона спроводи Републичка изборна комисија у чији стални састав, поред чланова и заменика чланова који се именују на основу одредаба закона којим се уређују избори за народне посланике, улази још шест чланова и њихових заменика које именује Народна скупштина на предлог председника Народне скупштине у року од седам дана од ступања на снагу овог закона, а мандат им траје до доношења укупног извештаја о резултатима избора.

 Поједини учесници су у току јавне расправе истакли да мандат чланова и заменика чланова Републичке изборне комисије који се именују на предлог председника Народне скупштине мора да траје до завршетка мандата свих чланова Републичке изборне комисије, а не до доношења укупног извештаја о резултатима избора, чиме се изједначавају са члановима Републичке изборне комисије у проширеном саставу.

 Министарство ће размотрити изнете примедбе и предлоге, истичући да је одредбама члана 34. Нацрта закона предвиђено привремено увећање броја чланова, дакле, ради се о мери привременог и изузетног карактера. Па ипак, Министарство не налази одлучне нити практичне разлоге да мандат привремених чланова (који улазе у стални састав) траје и након доношења укупног извештаја о резултатима избора, имајући у виду одредбе члана 118. став 2. Нацрта закона о избору народних посланика, који се према члану 7. Нацрта закона сходно примењује и код избора председника Републике, којима је прописано да се укупан извештај о резултатима избора објављује у „Службеном гаснику“ и није предвиђено посебно правно средство против укупног извештаја о резултатима избора.